U-I-119/04
Natisni
Opravilna št.:
U-I-119/04
Datum odločitve:
10. 6. 2004
ECLI:
ECLI:SI:USRS:2004:U.I.119.04
Akt:
Zakon o igrah na srečo (Uradni list RS, št. 27/95, 22/2000, 85/01, 101/03 in 134/03 - ur.p.b) (ZIS), 8., 55.a, 56., 75., 97. in 98. čl.
Izrek:
Pobuda za začetek postopka za oceno ustavnosti 8., 55.a, 56., 75., 97. in 98. člena Zakona o igrah na srečo (Uradni list RS, št. 27/95, 22/2000, 85/01, 101/03 in 134/03 - ur.p.b) se zavrže.
Evidenčni stavek:
Ustavno sodišče zavrže pobudo, če pobudnik ne izkaže pravnega interesa kot procesnega pogoja, to je da izpodbijane določbe splošnega akta neposredno ne posegajo v pobudnikove pravice, pravne interese oz. pravni položaj.
Geslo:
1.4.9.2. - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Miran Lipovec, Portorož
Datum vloge:
30. 4. 2004
Vrsta odločitve:
sklep
Vrsta rešitve:
zavrženje
Dokument:
US23567
Dokument v PDF obliki:
U-I-119-04.pdf
119 KB
Prenesite datoteko
U-I-119/04
10. 6. 2004
SKLEP
Ustavno sodišče je v postopku za preizkus pobude Mirana Lipovca iz Portoroža na seji dne 10. junija 2004
sklenilo:
Pobuda za začetek postopka za oceno ustavnosti 8., 55.a, 56., 75., 97. in 98. člena Zakona o igrah na srečo (Uradni list RS, št. 27/95, 22/2000, 85/01, 101/03 in 134/03 - ur.p.b) se zavrže.
Obrazložitev
1. Pobudnik izpodbija v izreku navedene člene Zakona o igrah na srečo (v nadaljevanju ZIS). Navaja, da so bile spremembe zakona sprejete po hitrem postopku, brez predstavitve osnovnih analiz z igralniškimi ureditvami v sosednjih državah in v nasprotju s Strategijo razvoja igralništva v Republiki Sloveniji. V javni koristi naj bi bilo, da se število igralnih avtomatov omeji in da se koncesije izdajajo na podlagi strokovno utemeljene igralniške strategije. V nasprotju z javno koristjo naj bi bilo, da zakon daje Ministru za finance prosti preudarek pri izdajanju koncesij, da dopušča potencialnim zasebnim lastnikom netvegano participacijo na zagotovljenem dobičku, pri čemer je Zakon znižal obdavčitev igralništva brez analize primerjalnih pravnih ureditev in ekonomskih učinkov. Zaradi navedenega naj bi bile izpodbijane določbe ZIS v nasprotju z 2. členom, s prvim odstavkom 67. člena, s 74. in s 120. členom Ustave.
2. Pobudo za začetek postopka za oceno ustavnosti predpisa lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 - v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji Ustavnega sodišča neposreden in konkreten. Splošen in abstrakten pravni interes, ki bi ga imel kdorkoli, ne zadošča. Predpis mora neposredno posegati v lastne pravice, pravne interese oziroma pravni položaj pobudnika, ugoditev predlogu pa mora privesti do izboljšanja njegovega pravnega položaja.
3. Pobudnik utemeljuje svoj pravni interes s tem, da prilaga pogodbo o zaposlitvi, sklenjeno z družbo Casino Portorož, prirejanje posebnih iger na srečo, d.d., Portorož. Navaja tudi, da mu je kot državljanu Republike Slovenije v interesu zaščita načela javne koristi, načela zagotavljanja gospodarske in socialne funkcije lastnine in načela pravne države.
Izpodbijane določbe ZIS urejajo podeljevanje koncesij za dejavnost prirejanja iger na srečo, osebe, ki so lahko delničarji koncesionarja, vrste delnic koncesionarja, osnovo za obračun koncesijske dajatve in število ter postavitev igralnih avtomatov v igralnem salonu. Izpodbijane določbe neposredno ne posegajo v pobudnikove pravice, pravne interese oziroma pravni položaj.
4. Ker pobudnik ni izkazal pravnega interesa za vložitev pobude, je Ustavno sodišče njegovo pobudo zavrglo.
5. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić